CELEX: 52018PC0714
Language: lt
Date: 2018-10-26
Title: Pasiūlymas TARYBOS ĮGYVENDINIMO SPRENDIMAS leisti Nyderlandams nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

EUROPOS KOMISIJA
            Briuselis, 2018 10 26
            COM(2018) 714 final
            2018/0367(NLE)
            Pasiūlymas
            TARYBOS ĮGYVENDINIMO SPRENDIMAS
            leisti Nyderlandams nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva
                  1
               ) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2018 m. liepos 19 d.) Nyderlandai paprašė leisti nustatyti priemonę, kuria nukrypstama nuo PVM direktyvos 285 straipsnio ir kuria leidžiama nuo PVM atleisti apmokestinamuosius asmenis, kurių metinė apyvarta neviršija 25 000 EUR.
            
            
               Vadovaudamasi PVM direktyvos 395 straipsnio 2 dalimi, 2018 m. rugpjūčio 9 d. raštais Komisija apie Nyderlandų prašymą pranešė kitoms valstybėms narėms, išskyrus Ispaniją ir Kiprą, kuriems buvo pranešta 2018 m. rugpjūčio 10 d. raštais. 2018 m. rugpjūčio 13 d. raštu Komisija pranešė Nyderlandams, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remdamosi PVM direktyvos XII antraštinės dalies 1 skyriumi valstybės narės mažosioms įmonėms gali taikyti specialias schemas, be to, jos gali nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Pagal PVM direktyvos 285 straipsnį valstybės narės, kurios nepasinaudojo galimybe pagal Antrosios Tarybos direktyvos 67/228/EEB
                  2
                14 straipsnį, gali atleisti nuo PVM apmokestinamuosius asmenis, kurių metinė apyvarta neviršija 5 000 EUR. Nyderlandai, būdama viena iš tų valstybių narių, paprašė nuo 2020 m. sausio 1 d. padidinti atleidimo nuo PVM ribą nuo 5 000 EUR iki 25 000 EUR.
            
            
               Remiantis Nyderlandų pateikta informacija, dabartinė sistema grindžiama laipsniška lengvata apmokestinamiesiems asmenims, kurie privalo per metus ir atskaičius pirkimo mokestį, sumokėti ne didesnį kaip 1 883 EUR PVM. Laipsniškos mokesčių lengvatos suteikimo procedūra yra sudėtinga ir jai būdingas didelis klaidų lygis. Dėl sparčiai augančio mažųjų įmonių Nyderlanduose skaičiaus didėja Nyderlandų mokesčių administratoriaus veiklos išlaidos, taip pat didėja įmonėms tenkanti administracinė našta, o susiję finansiniai interesai išlieka maži. Todėl Nyderlandai pageidauja modernizuoti savo sistemą: įvesti neprivalomą apyvarta grindžiamą atleidimo nuo PVM schemą ir nustatyti 25 000 EUR atleidimo nuo PVM ribą. Taikant šią priemonę sumažėtų mažųjų įmonių PVM prievolės ir mokesčių administratoriui būtų paprasčiau rinkti PVM.
            
            
               Nyderlandai taip pat pažymi, kad ši priemonė atitinka Europos Komisijos 2018 m. sausio 18 d. paskelbto pasiūlymo dėl direktyvos dėl specialios mažosioms įmonėms skirtos schemos
                  3
                taikymo sritį. 
            
            
               Todėl siūloma leisti Nyderlandams padidinti MVĮ atleidimo nuo PVM ribą nuo 5 000 EUR iki 25 000 EUR iki 2022 m. gruodžio 31 d. arba iki datos, nuo kurios valstybės narės turi taikyti nacionalines nuostatas, kurias jos turi priimti, jei būtų priimta direktyva, kuria būtų iš dalies pakeičiami Direktyvos 2006/112/EB 281–294 straipsniai dėl specialios mažosioms įmonėms skirtos schemos.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybėms narėms. Liuksemburgui
                  4
                buvo leista taikyti 30 000 EUR ribą, Lenkijai
                  5
                ir Estijai
                  6
                – 40 000 EUR ribą, Italijai
                  7
                – 65 000 EUR ribą, Kroatijai
                  8
                – 45 000 EUR ribą, Latvijai
                  9
                – 40 000 EUR ribą, Rumunijai
                  10
                – 88 500 EUR ribą. 
            
            
               Nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios mažosioms įmonėms skirtos schemos šiuo metu yra peržiūrimos. Kaip skelbta PVM veiksmų plane
                  11
                ir 2017 m. Komisijos darbo programoje
                  12
               , neseniai buvo pateiktas Komisijos pasiūlymas dėl MVĮ skirtos schemos.
            
            
               •Suderinamumas su kitomis Sąjungos politikos sritimis
            
            
               Priemonė atitinka su mažosiomis įmonėmis susijusius Sąjungos tikslus, nustatytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                  13
               , kuriame valstybės narės raginamos teisėkūroje atsižvelgti į MVĮ būdingus bruožus ir taip supaprastinti esamą reglamentavimo aplinką.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis. 
            
         
         
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio. 
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras mažosioms įmonėms ir mokesčių administratoriui.
            
            
               •Priemonės pasirinkimas
            
            
               Siūloma priemonė: Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM nuostatų galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Nyderlandų prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo Nyderlandams leidžiama nuo 2020 m. sausio 1 d. atleisti nuo PVM apmokestinamuosius asmenis, kurių metinė apyvarta neviršija 25 000 EUR. Apmokestinamieji asmenys, kurių metinė apyvarta neviršija ribos, atleidžiami nuo daugelio bendrųjų PVM prievolių, taip pat dėl šios priemonės sumažės jiems tenkanti administracinė našta. Dėl to Nyderlandų mokesčių administratoriui taip pat bus paprasčiau surinkti mokesčius.
               
            
            
               Pasak Nyderlandų, 25 000 EUR ribos įvedimas neturės didelio poveikio bendroms mokestinėms pajamoms galutinio vartojimo etape. Numatoma, kad atleidimo nuo PVM riba pasinaudos apie 9 proc. mokesčių mokėtojų, o tai atitinka maždaug 0,09 proc. poveikį valstybės biudžetui.
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi, nes Nyderlandai apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
         
         
            
               Pasiūlymas galioja ribotą laiką. 
            
            
               2018/0367 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               leisti Nyderlandams nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  14
               , ypač į jos 395 straipsnio 1 dalies pirmą pastraipą,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 285 straipsnį valstybės narės, kurios nepasinaudojo galimybe pagal Tarybos direktyvos 67/228/EEB
                  15
                14 straipsnį, gali atleisti nuo pridėtinės vertės mokesčio (PVM) apmokestinamuosius asmenis, kurių metinė apyvarta neviršija 5 000 EUR; 
            
            
               (2)raštu (jį Komisija užregistravo 2018 m. liepos 19 d.) Nyderlandai paprašė leisti nustatyti specialią priemonę, kuria nukrypstama nuo Direktyvos 2006/112/EB 285 straipsnio, kad galėtų taikyti 25 000 EUR atleidimo nuo PVM ribą. Taikant šią specialią priemonę apmokestinamieji asmenys, kurių metinė apyvarta neviršija 25 000 EUR, būtų atleidžiami nuo tam tikrų arba visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
            
               (3)didesnė riba taikant Direktyvos 2006/112/EB 281–294 straipsniuose nustatytą specialią mažosioms įmonėms skirtą schemą yra paprastinimo priemonė, nes gali labai sumažinti mažųjų įmonių PVM prievoles. Apmokestinamiems asmenims specialioji schema nėra privaloma;
            
            
               (4)vadovaudamasi Direktyvos 2006/112/EB 395 straipsnio 2 dalies antra pastraipa, 2018 m. rugpjūčio 9 d. raštais Komisija apie Nyderlandų prašymą pranešė kitoms valstybėms narėms, išskyrus Ispaniją ir Kiprą, kuriems buvo pranešta 2018 m. rugpjūčio 10 d. raštais. 2018 m. rugpjūčio 13 d. raštu Komisija pranešė Nyderlandams, kad turi visą prašymui įvertinti būtiną informaciją;
            
            
               (5)prašoma nukrypti leidžianti nuostata atitinka Komisijos komunikate „Visų pirma galvokime apie mažuosius“. Europos iniciatyva „Small Business Act“
                  16
                nurodytus politikos tikslus;
            
            
               (6)atsižvelgiant į Nyderlandų lūkesčius, kad dėl ribos padidinimo sumažės mažųjų įmonių PVM prievolės, taigi ir joms tenkanti administracinė našta bei prievolių vykdymo sąnaudos, Nyderlandams turėtų būti leista taikyti šią specialią priemonę ribotą laiką iki 2022 m. gruodžio 31 d. Speciali schema mažosioms įmonėms nėra privaloma, todėl apmokestinamieji asmenys toliau turėtų galimybę rinktis įprastines PVM procedūras; 
            
            
               (7)Direktyvos 2006/112/EB 281–294 straipsniai dėl specialios mažosioms įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiami tie straipsniai ir kuria bus nustatyta data, nuo kurios valstybės narės turi taikyti nacionalines nuostatas, įsigalios anksčiau, nei 2022 m. gruodžio 31 d. baigs galioti nukrypti leidžianti nuostata. Tokiu atveju šis sprendimas turėtų būti nebetaikomas;
            
            
               (8)remiantis Nyderlandų pateikta informacija, ribos padidinimas turės tik nedidelį poveikį bendrai Nyderlandų galutinio vartojimo etape surenkamų mokesčių pajamų sumai;
            
            
               (9)nukrypti leidžianti nuostata nedaro poveikio Sąjungos nuosaviems ištekliams, gaunamiems iš pridėtinės vertės mokesčio, nes Nyderlandai apskaičiuos kompensaciją pagal Tarybos reglamento (EEB, Euratomas) Nr. 1553/89
                  17
                6 straipsnį,
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Nukrypstant nuo Direktyvos 2006/112/EB 285 straipsnio, Nyderlandams leidžiama nuo PVM atleisti apmokestinamuosius asmenis, kurių metinė apyvarta neviršija 25 000 EUR. 
            
            
               2 straipsnis
            
            
               Šis sprendimas taikomas nuo 2020 m. sausio 1 d. iki ankstesnės iš šių dviejų datų:
            
            
               a)
                     2022 m. gruodžio 31 d.;
            
            
               b)
                     datos, nuo kurios valstybės narės turi taikyti nacionalines nuostatas, kurias jos turi priimti, jei būtų priimta direktyva, kuria iš dalies keičiami Direktyvos 2006/112/EB 281–294 straipsniai dėl specialios mažosioms įmonėms skirtos schemos.
            
            
               3 straipsnis
            
            
               Šis sprendimas skirtas Nyderlandams.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo (OL 71, 1967 4 14, p. 1303/67).
               
               
                  
                     (3)
                  
                        Pasiūlymas dėl Tarybos direktyvos, kuria iš dalies keičiamos Direktyvos 2006/112/EB dėl pridėtinės vertės mokesčio bendros sistemos nuostatos, susijusios su specialia mažosioms įmonėms skirta schema, 2018 1 18, COM(2018) 21 final.
               
               
                  
                     (4)
                  
                        2017 m. vasario 21 d. Tarybos įgyvendinimo sprendimas (ES) 2017/319, kuriuo iš dalies keičiamas Įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 47, 2017 2 24, p. 7). 
               
               
                  
                     (5)
                  
                        2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7).
               
               
                  
                     (6)
                  
                        2017 m. kovo 21 d. Tarybos įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 80, 2017 3 25, p. 33).
               
               
                  
                     (7)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (8)
                  
                        2017 m. rugsėjo 25 d. Tarybos įgyvendinimo sprendimas (ES) 2017/1768, kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 250, 2017 9 28, p. 71).
               
               
                  
                     (9)
                  
                        2017 m. gruodžio 18 d. Tarybos įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 342, 2017 12 21, p. 8).
               
               
                  
                     (10)
                  
                        2017 m. spalio 10 d. Tarybos įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 19).
               
               
                  
                     (11)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 4 7, COM(2016) 148 final.
               
               
                  
                     (12)
                  
                        „2017 m. Komisijos darbo programa. Sauganti, galių teikianti ir ginanti Europa“, Strasbūras, 2016 10 25, COM(2016) 710 final.
               
               
                  
                     (13)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 6 25, COM(2008) 394 final.
               
               
                  
                     (14)
                  
                        OL L 347, 2006 12 11, p. 1.
               
               
                  
                     (15)
                  
                        1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo (OL 71, 1967 4 14, p. 1303/67).
               
               
                  
                     (16)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“ – Europos iniciatyva „Small Business Act“ (COM (2008) 394 final, 2008 m. birželio 25 d.). 
               
               
                  
                     (17)
                  
                        1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).